17/04/2012 | Administración LocalMunicipal
Fene
Secretaría
Anuncio aprobación definitiva Regulamento do Consello Escolar municipal de Fene

O Pleno do Concello aprobou inicialmente o Regulamento do Consello Escolar municipal de Fene en sesión ordinaria de data 5 de xaneiro de 2012. Durante o prazo sinalado nos artigos 49 b) e 65.2 da vixente Lei 7/85 de 2 de abril, reguladora das Bases do réxime local, non se presentou ningunha alegación ou suxestión polo que segundo o artigo 49 da citada Lei, o regulamento entrará en vigor ao día seguinte da súa publicación íntegra no Boletín Oficial da Provincia, en cumprimento do disposto no artigo 70.2 da vixente Lei 7/85. REGULAMENTO DO CONSELLO ESCOLAR MUNICIPAL DE FENE LIMIAR O marco constitucional recoñece a participación como un valor fundamental na organización do sistema escolar en todos os niveis, dende os centros docentes ata o ámbito estatal, e ese valor é a única vía que permite resolver problemas e buscar solucións a partir do contraste de opinións, do diálogo e do consenso. Por iso é fundamental educar no exercicio da participación, e esta soamente se aprende se efectivamente se practica. Nese contexto, os consellos escolares son a garantía de que calquera persoa pode exercer o seu dereito de participar no sistema educativo sen máis requisito que a súa propia opción voluntaria e sempre que sexa elixido ou designado polo sector que representa. Os consellos municipais de educación, como instrumento de participación dentro do sistema escolar, pretenden contribuír á corrección de desigualdades socioculturais, a conseguir un ensino máis eficaz e de máis calidade, e a cohesionar o tecido escolar implicado compromentendo aos grupos e ás persoas coa súa participación e contribucións. Fene quere ser un concello educador en todos os sentidos, que viva a educación como un referente básico para a formación da conciencia cívica. Un instrumento determinante para acadar estes obxectivos é o Consello Escolar Municipal de Fene, no que debe confluír toda a comunidade educativa e sectores afectados na programación do ensino non universitario no ámbito municipal: mestres, alumnos, nais e pais, traballadores da administración e dos servizos educativos e profesionais de ámbitos diversos, e responsables políticos, entre outros. De acordo co que dispoñen a Lei orgánica 2/2006, do 3 de maio, de educación, a Lei 3/1986, do 18 de decembro de consellos escolares de Galicia, o Decreto da Xunta de Galicia 44/1988, do 11 de febreiro, polo que se regulan o Consello Escolar de Galicia e os consellos escolares territoriais e municipais, e demais normas de aplicación proponse a creación e constitución do Consello Escolar Municipal de Fene segundo o seguinte regulamento: Artigo 1. Natureza O Consello Escolar Municipal de Fene é o órgano de consulta e participación dos sectores afectados na programación do ensino non universitario e na planificación dos centros escolares no ámbito municipal. Artigo 2. Finalidade O Consello Escolar Municipal de Fene configúrase como un organismo de asesoramento, consulta, proposta e participación sobre o ensino non universitario no ámbito territorial do Concello de Fene. Artigo 3. Competencias 1. O Consello Escolar Municipal de Fene será consultado pola Administración educativa e polo Concello sobre as cuestións relacionadas co ensino non universitario no ámbito municipal.2. En atención ao seu carácter esencialmente participativo e a actuación do Consello Escolar Municipal de Fene referirase ás seguintes cuestións: a) Convenios e acordos de colaboración coa Consellería de Educación e Ordenación Universitaria ou calquera outra Administración pública que afecten ao ensino dentro do ámbito municipal. b) Actuacións e normas municipais que afecten aos sevizos educativos complementarios e extraescolares con incidencia no funcionamento dos centros docentes, como o transporte escolar, os comedores e os servizos de limpeza e conservación. c) Actuacións e normas municipais que afecten ou favorezan a ocupación real das prazas escolares, coa finalidade de mellorar o rendemento educativo e, se é o caso, facer efectiva a obrigatoriedade do ensino. d) Emprazamento de centros docentes dentro da demarcación municipal e) Prioridade nos programas e actuacións municipais que afecten á conservación, vixilancia e mantemento adecuado dos centros docentes. f) Fomento das actividades tendentes a mellor a calidade educativa, especialmente no que respecta á adaptación da programación ao medio e á consecución dunha escola democrática, libre e non discriminatoria. g) Competencias educativas que afecten ao ensino non universitario e que a lexislación outorgue aos municipios. h) A programación de investimentos en materia educativa. i) Calquera outro asunto que pola súa importancia para a vida escolar do Concello lle sexa consultado.3. O Consello Escolar Municipal de Fene elaborará un informe-memoria anual sobre a situación educativa no seu ámbito territorial. Este informe remitirase ao concello, á Delegación Provincial da Consellería de Educación e Ordenación Universitaria ao Consello Escolar Territorial correspondente, de habelo, e de non existir ao Consello Escolar de Galicia.4. O Consello Escolar Municipal de Fene elaborará tamén elaborará unha memoria anual da súa actuación que se remitirá ás direccións dos centros de educación e ó Pleno do Concello de Fene.5. O Consello Escolar Municipal de Fene poderá elevar á Administración educativa ou ao Concello informes ou propostas para o mellor funcionamento do sistema educativo.6. O Consello poderá requirirlles á Administración educativa e ao Concello a información e o asesoramento técnico que precise para o desenvolvemento das súas funcións. Artigo 4. Composición 1 O Consello Escolar de Fene estará composto polos seguintes membros: a) Presidente: O alcalde ou membro da Corporación no que delegue b) Vicepresidente: Elixido polo Pleno do Consello Escolar Municipal de Fene entre os seus membros de dereito c) Secretario: Un funcionario ou funcionaria do Concello designado polo Presidente, a proposta do secretario do Concello d) Vogais: -Sete profesores dos niveis educativos correspondentes ao ámbito do ensino non universitario de Galicia, propostos por sindicatos ou asociacións profesionais, en proporción ás representacións obtidas no municipio nas eleccións sindicais respectivas no sector docente distribuidos da seguinte maneira: Cinco do ensino público Dous do ensino privado -Catro pais ou nais de alumnos propostos polas asociacións de nais e pais de alumnos -Tres alumnos elixidos polos representantes dos alumnos nos Consellos dos centros existentes no municipio -Seis membros consonte de acordo coa seguinte distribución: Un concelleiro representante de cada un dos Grupos municipais. Dous membros dos movementos de renovación pedagóxica con presenza na comarca, elixidos dentro dos seus membros polos movementos de renovación pedagóxica máis representativos.2 A Administración educativa estará representada no Consello Escolar Municipal de Fene pola persoa funcionaria que designe para o efecto a Delegación Provincial da Consellería de Educación e Ordenación Universitaria. Artigo 5. Duración do mandato e renovación dos membros 1. O mandato dos membros do Consello é de catro anos e coincidirá co da Corporación municipal.2. Os membros do Consello perderán a súa condición durante o mandato se cesan na cualidade na que foron elixidos. De se produciren vacantes, estas cubriranse de acordo co que prevé este regulamento para o nomeamento do membro respectivo e o novo vogal serao polo tempo que lle resta ao Consello para cumprir o mandato.3. Sen prexuízo do anterior, os vogais que sexan designados en representación das organizacións sindicais, empresariais, federación de pais e nais de alumnos e alumnas, serán ratificados ou substituídos polas instancias que os propuxeron cando teñan lugar eleccións aos órganos rectores daquelas asociacións. O prazo para comunicarlle ao Consello esa ratificación ou substitución é de dous meses contados desde as eleccións aludidas. No caso de non recibir a comunicación nese período, o vogal enténdese ratificado no cargo. Artigo 6. Organización O Consello Escolar Municipal de Fene, reunirase en Pleno e en Comisión Permanente. Tamén existen as Comisións de Traballo. O Pleno do Consello Escolar Municipal de Fene, por proposta da Comisión Permanente, poderá acordar a constitución de comisións de traballo. Artigo 7. O Pleno do Consello 1. O Pleno é o órgano superior do Consello Escolar Municipal de Fene e estará integrado polos membros que se mencionan no artigo 4. O Pleno reunirase en sesión ordinaria con periocidade trimestral: unha das sesións terá lugar ao inicio do curso escolar e outra ao seu remate. Tamén se reunirá en sesión extraordinaria cando o decida o presidente ou o solicite a terceira parte dos seus membros.2. As sesións do Pleno serán convocadas polo presidente, polo menos cunha antelación de tres días, a non ser que concorran razóns de urxencia, caso no que poderá convocarse con vinte e catro horas de antelación e a apreciación da urxencia terá que ser ratificada con antelación á consideración dos asuntos que integran a orde do día. A convocatoria conterá a orde do día da sesión e achegaráselle o borrador da acta da sesión anterior. A orde do día será elaborada polo presidente, tendo en conta as propostas da Comisión Permanente.3. As sesións terán lugar en primeira convocatoria cando concorra máis da metade dos membros que legalmente compoñen o Consello; e, en segunda convocatoria, media hora máis tarde, se concorren polo menos a súa terceira parte. Requírese, en todo caso, a presenza do presidente e do secretario ou dos que legalmente os substitúan.4. Os acordos adoptaranse por maioría simple. En caso de empate, terá lugar unha segunda votación e, de reproducirse o empate, decidirá o voto de calidade do presidente. O voto é persoal e indelegable.5. Os membros do Consello teñen dereito a examinar, desde o momento da convocatoria da correspondente sesión, a documentación dos asuntos que integran a orde do día e obter copia dela. Tamén teñen dereito a obter copia das actas das sesións da Comisión Permanente e das comisións de traballo se o solicitan expresamente.6. De cada sesión, tanto ordinaria como extraordinaria, redactarse a correspondente acta, que se transcribirá despois da súa aprobación no libro correspondente, co selo do Consello Escolar Municipal de Fene e a sinatura do presidente e do secretario. Serán competencias do Pleno do Consello Escolar Municipal de Fene: -Establecer as liñas xerais de actuación do Consello para cada curso escolar. -Elaborar, debater e aprobar os ditames, informes e propostas que expresen a vontade do Consello. -Elixir o vicepresidente do Consello Escolar Municipal de Fene -Elixir os membros da Comisión Permanente -Ratificar aos presidentes de cada unha das Comisións de Traballo -Aprobar, se é o caso, a creación de Comisións de Traballo, a súa composición e demais extremos. -Aprobar a memoria anual de actuación do Consello Escolar Municipal de Fene -Aprobar o informe anual sobre a situación do ensino non universitario no municipio Artigo 8. A Comisión Permanente 1. A Comisión Permanente do Consello Escolar Municipal de Fene será elixida polo Pleno e asegurará a representación de todos os sectores. Estará formada por: o presidente, o vicepresidente, o secretario, os presidentes de cada unha das Comisións de Traballo, un ensinante, un pai ou nai de alumno/a e un representante do alumnado.2. A Comisión Permanete xuntarase, como mínimo, unha vez cada mes e cando considere pertinente o presidente ou os dous terzos dos seus membros.3. Os acordos adoptaranse por maioría simple. En caso de empate, terá lugar unha segunda votación e, de reproducirse o empate, decidirá o voto de calidade do presidente. O voto é persoal e indelegable.4. Os membros da Comisión Permanente teñen dereito a examinar, desde o momento da convocatoria da correspondente sesión, a documentación dos asuntos que integran a orde do día e obter copia dela.5. De cada sesión, tanto ordinaria como extraordinaria, redactarase a correspondente acta, que se transcribirá despois da súa aprobación no libro correspondente, co selo do Consello Escolar Municipal de Fene e a sinatura do presidente e do secretario.6. As funcións da Comisión Permanente serán: -Preparar a orde do día das sesións ordinarias e extraordinarias do Pleno do Consello Escolar Municipal de Fene -Preparar os temas, os informes, as propostas e os ditames para seren debatidos polo Pleno do Consello Escolar Municipal de Fene -Xestionar os asuntos e acordos que lle encomende o Pleno -Coordinar o labor das Comisións de Traballo -Elaborar a memoria anual de actuación do Consello Escolar Municipal de Fene -Elaborar o informe anual sobre a situación do ensino non universitario no municipio Artigo 9. As Comisións de Traballo 1. O Pleno do Consello, por proposta da Comisión Permanente, poderá acordar da constitución de comisións de traballo, con carácter permanente ou non, que terán por finalidade a elaboración, estudo e ditame dos asuntos que sexan competencia do Pleno e da Comisión Permanente.2. O acordo de constitución deberá sinalar a función da comisión, as normas básicas de funcionamento e a súa composición, designar o seu presidente e, se é o caso, establecer o prazo máximo de duración da comisión. En todo caso, estarán compostas, como mínimo, por un presidente, un secretario e tres vogais.3. As comisións de traballo poderán incorporar ás súas reunións a persoas de recoñecido prestixio no tema obxecto de estudo. Estes expertos poderán participar nas sesións con voz, pero sen voto.4. As comisións de traballo elevarán as súas propostas á Comisión Permanente. Artigo 10. O presidente O presidente do Consello Escolar Municipal de Fene terá as seguintes funcións: 1. Ostentar a representación oficial do Consello Escolar Municipal de Fene 2. Convocar e presidir as sesións e moderar os debates do Pleno e da Comisión Permanente 3. Autorizar coa súa sinatura os acordos do Pleno do Consello Escolar Municipal de Fene Artigo 11. O vicepresidente 1. O vicepresidente do Consello Escolar Municipal de Fene é a persoa que resulte elixida de entre os membros de dereito do Consello.2. As súas funcións son: a) Substituír o presidente en caso de ausencia b) Desempeñar as tarefas que o presidente lle encomende Artigo 12. O secretario 1. O secretario do Consello Escolar Municipal de Fene serao do Pleno, da Comisión Permanente e das Comisións de Traballo (de existir). Malia o anterior, por razóns de acumulación de tarefas, o presidente do Consello Escolar Municipal de Fene poderá dispoñer que sexa substituído por outro funcionario ou funcionaria nalgunha ou nalgunhas das funcións.2. Serán funcións do secretario: a) Citar as sesións do Pleno do Consello Escolar Municipal de Fene que convocará o presidente, segundo a orde do día que prepare a Comisión Permanente b) Redactar as actas das sesións do Pleno e da Comisión Permanente, que serán aprobadas na seguinte reunión c) Calquera outra tarefa, relativa a funcións xenéricas de secretaría, que lle encomende o Consello Escolar Municipal de Fene d) Custodiar as actas 3. O secretario terá voz pero non voto Artigo 13. Medios materiais O Concello de Fene, garantirá a existencia dos medios técnicos, materiais e persoais para o desenvolvemento e actuación dos distintos órganos do Consello Escolar Municipal de Fene. Artigo 14. Proceso electoral e coordinación na designación de candidatos O pleno acordará a proposta da comisión informativa, a convocatoria de elección dos representantes no Consello Escolar Municipal de Fene que requiren de elección segundo o artigo 4 deste regulamento. A designación de candidatos para membros do Consello Escolar Municipal de Fene será requirida, pola Xunta Electoral (constituída de acordo co disposto no artigo 32 e seguintes do Decreto 44/1988, do 11 de febreiro) a cada entidade, colectivo ou organismo, coa finalidade de coordinar, en termos de tempo e forma, o procedemento. A Xunta Electoral queda facultada para interpretar e aclarar todas as cuestións que se susciten sobre o proceso de eleccións (quen posúe a condición de elector ou elixible, procedemento de elección, designación ou proposta, etc.). Artigo 15. Sede do Consello A sede e lugar de reunións do Consello Escolar Municipal de Fene estará nos locais municipais. Disposición adicional primeira O primeiro Consello que se constitúa trala entrada en vigor deste regulamento será polo tempo que lle resta á Corporación municipal para cumprir o seu corrente mandato. Disposición adicional segunda No non contemplado no presente regulamento o Consello Escolar Municipal de Fene rexerase polo disposto nas normas legais e regulamentarias en vigor, nomeadamente as seguintes: -Lei orgánica 2/2006, do 3 de maio, de educación (LOE) -Lei 3/1986, do 18 de decembro, de consellos escolares de Galicia (LCEG) -Decreto 44/1988, do 11 de febreiro, polo que se regulan o Consello Escolar de Galicia e mais os consellos escolares territoriais e municipais, en desenvolvemento da Lei 3/1986, do 18 de decembro, de consellos escolares de Galicia. -Regulamento de réxime interno do Consello Escolar de Galicia, aprobado por Decreto 87/1992, do 26 de marzo. Disposición derrogatoria única Quedan derrogadas calquera normas municipais relativas ós consellos escolares municipais e as que se opoñan ao disposto neste regulamento. Disposición derradeira O presente regulamento entrará en vigor despois de transcorrer o prazo a que se refire o artigo 70.2, en relación co 65, ambos os dous da Lei 7/1985, do 2 de abril, reguladora das bases do réxime local contado a partir da publicación íntegra do seu texto no Boletín Oficial da Provincia (BOP). Fene, 26 de marzo de 2012 O alcalde Gumersindo Pedro Galego Feal